KIRJALLINEN KYSYMYS P-3061/98

esittäjä(t): Ernesto Caccavale (UPE) komissiolle

(2. lokakuuta 1998)

Aihe: Valtion tuki Italian radio- ja televisioyhtiölle RAI:lle

Vastauksessaan kysymykseen E-0577/98(1) valtion tuesta RAI:lle komissio on lähinnä pidättyväinen, eikä kerro aikooko se lähiaikoina ilmaista virallisen kantansa RAI:lle myönnettyjä julkisia tukia koskevasta valituksesta. Vastauksessa ainoastaan viitataan yleisesti yhteisön kilpailusääntöihin, uuteen Amsterdamin sopimukseen ja yhteen sen pöytäkirjaan, joka on vielä ratifioimatta yli puolelta jäsenvaltioista, ja komissio toteaa turvautuvansa "yhtenäiseen lähestymistapaan" kaikissa, lähes kymmenen vuotta vireillä olleissa tapauksissa.

Tämä komission pidättyvyys, tai jopa epäselvyys, on hämmentävää, kun otetaan huomioon seuraavat seikat:

- ensimmäisen oikeusasteen tuomioistuin totesi komission syylliseksi laiminlyöntiin, kun se ei ryhtynyt ajoissa tarvittaviin toimiin samankaltaisessa tapauksessa

- kyseessä olevat markkinat ovat erittäin tärkeät taloudellisille toimijoille ja kuluttajille, ja ne kasvavat nopeaa vauhtia erityisesti teknologisen kehityksen ja siihen liittyvän televiestinnän ja perinteisen audiovisuaalisen alan lähentymisen myötä; vaikuttaisi siis olevan kiireellistä ja tärkeää antaa sijoittajille ja kuluttajille lainsäädännöllinen varmuus luomalla selkeät säännöt ja takuut

- yhä selvempi suora kilpailu tukia saavan perinteisen julkisen palvelun television sekä yksityisen television välillä herättää kiireellisen kysymyksen kilpailuolosuhteiden muuttamisesta sekä tarpeesta määritellä objektiivisuuden kriteerit täyttävät avoimet kirjanpitosäännöt julkisten palvelujen rahoitukselle.

- Voiko komissio ottaa, institutionaalisten velvollisuuksiensa mukaisesti, mahdollisimman nopeasti selkeän kannan asiaan välttyäkseen uusilta tuomioilta, joissa sitä syytetään laiminlyönneistä julkisen television saamia tukia koskevissa, yhä vireillä olevissa valitustapauksissa, jolloin se takaa lainsäädännöllisen varmuuden ja suojan taloudellisille toimijoille ja kuluttajille?

- Voiko komissio kertoa erityisesti, onko julkisten varojen käyttö sellaisten ohjelmien rahoitukseen, joilla on selvästi kaupallisia tarkoituksia, yhteisön kilpailusääntöjen vastaista?

Komission jäsenen Karel Van Miertinkomission puolesta antama vastaus

(23. marraskuuta 1998)

Vastauksessaan arvoisan parlamentinjäsenen kirjalliseen kysymykseen E-577/98(2) komissio vahvisti, että RAI:ta (Radiotelevisione Italiana S.p.A.; Italian radio- ja televisioyhtiö) vastaan on tehty 19. kesäkuuta 1996 päivätty kantelu, joka koskee valtiontukea koskevan yhteisön säännöstön rikkomista.

Koska yleisradioalan markkinoiden vapauttaminen alkoi vasta 1980-luvulla ja koska asian osalta tarvittavat analyysit ovat monimutkaisia, komissio on soveltanut varovaista lähestymistapaa alan valtiontukia koskevien kanteluiden osalta. Kuten arvoisa parlamentinjäsen kuitenkin toteaa, ensimmäisen oikeusasteen tuomioistuin on tuominnut komission äskettäin siitä, että se ei ryhtynyt kohtuullisessa ajassa tarvittaviin toimiin eikä noudattanut tarvittavaa huolellisuutta. Kyseessä on ensimmäinen kerta, kun näin on tapahtunut valtiontuen osalta. Ensimmäisen oikeusasteen tuomioistuimen tuomio korostaa komission vastuuta tällä alalla.

Kun alalla, jolla ei ole olemassa erityisiä suuntaviivoja, saadaan useita kanteluita, on poikkeuksetta pidetty asianmukaisena toimintatapana, että laaditaan ensin suuntaviivat ja mahdollistetaan siten se, että komissio voi tutkia yksittäisiä tapauksia yhtenäisesti ja avoimesti. Komission yksiköt laativat tämän vuoksi mietinnön, jossa asiaa koskevat ongelmat esiteltiin ja jäsenvaltioita pyydettiin antamaan lausuntonsa ja mahdolliset ratkaisuehdotuksensa.

Koska suurin osa kuulluista jäsenvaltioista näyttää kuitenkin suhtautuvan kielteisesti ajatukseen suuntaviivoista, komissio aikoo nyt edetä yksittäisten tapausten käsittelyssä. Etenkin, koska ensimmäisen oikeusasteen tuomioistuin voisi muussa tapauksessa tuomita komission toistamiseen siitä, ettei se ole ryhtynyt tarvittaviin toimiin.

Komissio jatkaa sillä välin kaikkien asianosaisten osapuolten näkemysten kartoittamista. Näitä ovat sekä julkiset että yksityiset yleisradiotoiminnan harjoittajat ja muut osapuolet, joiden etua asia koskee. Toteuttaessaan tätä tehtäväänsä perustamissopimuksen ja ensimmäisen oikeusasteen tuomioistuimen vaatimusten mukaisesti komissio tulee soveltamaan yksityiskohtaisesti yksityisiä ja julkisia yleisradiotoiminnan harjoittajia koskevia oikeudenmukaisen kilpailun vaatimuksia. Samalla komissio ottaa huomioon ensisijaisen tärkeän julkisen palvelun tehtävän, jonka kansalliset viranomaiset ovat antaneet yleisradiotoiminnan harjoittajien hoidettavaksi.

(1) EYVL C 13, 18.1.1999, s. 3.

(2) EYVL C 310, 15.12.1998.